ທ່ານ​ນາງ ເພ​ໂລ​ຊີ ມີ​ກຳ​ນົດ​ທີ່​ຈະ​ຢ້ຽມ​ຢາມ ໄຕ້​ຫວັນ ໂດຍ ຂັດ​ຂືນ​ການເຕືອນຂອງ ຈີນ
ບັນ​ດາ​ເຈົ້າ​ໜ້າ​ທີ່​ທຳ​ນຽ​ບ​ຂາວ​ ໃນ​ວັນ​ຈັນ​ວານນີ້​ໄດ້​ປະ​ຕິ​ເສດ​ທີ່​ຈະ​ຢືນ​ຢັນ​ການ​ຢ້ຽມ​ຢາມ​ຂອງ​ທ່ານ​ນາງ ເພ​ໂລ​ຊີ ແຕ່​ໄດ້​ຮຽກ​ຮ້ອງ ຈີນ ໃຫ້​ຢຸດ ບໍ່​ໃຫ້​ທຳ​ການ​ຍຸ​ແຍ່​ທາງ​ທະ​ຫານ​ໃດໆ. 
ຄະນະຜູ້ແທນລັດຖະສະພາ ສະຫະລັດ ທີ່ນຳພາໂດຍປະທານສະພາຕ່ຳທ່ານນາງ ແນນຊີ ເພໂລຊີ ແມ່ນຄາດວ່າຈະເດີນທາງຮອດ ໄຕ້ຫວັນ ໃນແລງວັນອັງຄານມື້ນີ້, ໂດຍຂັດຂືນການເຕືອນຕ່າງໆຂອງ ຈີນ, ເຊິ່ງໄດ້ຂົ່ມຂູ່ຈະຕອບໂຕ້ທາງທະຫານຕໍ່ການຢ້ຽມຢາມດັ່ງກ່າວ ທ່ານນາງ ເພໂລຊີ ຈະເດີນທາງຮອດ 10:30 ຕອນແລງຕາມເວລາໃນທ້ອງຖິ່ນ, ອີງຕາມລາຍງານຂອງສື່ມວນຊົນ ໄຕ້ຫວັນ ທ່ານນາງຄາດວ່າຈະພົບປະກັບປະທານາທິບໍດີຂອງ ໄຕ້ຫວັນ ທ່ານນາງ ສາຍ ອິ້ງ ເຫວິນ ແລະ ສະມາຊິກສະພາອາວຸໂສຄົນອື່ນໆ ໃນວັນພຸດມື້ອື່ນນີ້ ເປັນເວລາຫຼາຍອາທິດແລ້ວ, ລາຍງານຕ່າງໆຂອງສື່ມວນຊົນໄດ້ຄາດຄະເນ ກ່ຽວກັບວ່າ ທ່ານນາງ ເພໂລຊີ, ເຊິ່ງແມ່ນຜູ້ທີ່ຕຳໜິຕິຕຽນ ຈີນ ຄົນສຳຄັນ, ຈະດຳເນີນການຢຸດແວ່ ໄຕ້ຫວັນ ຈີນ ໄດ້ເຕືອນວ່າ ການຢ້ຽມຢາມດັ່ງກ່າວ ຈະເປັນການລ່ວງລະເມີດທີ່ບໍ່ສາມາດຮັບໄດ້ ໃນສິ່ງທີ່ເຂົາເຈົ້າເຫັນວ່າ ເປັນອຳນາດອະທິປະໄຕຂອງເຂົາເຈົ້າໃນເກາະທີ່ປົກຄອງຕົນເອງນັ້ນ ທ່ານ ສາວ ລີຈຽນ, ໂຄສົກກະຊວງການຕ່າງປະເທດ ຈີນ, ໃນວັນຈັນວານນີ້ໄດ້ເຕືອນວ່າ ກອງທັບຂອງປະເທດຈະບໍ່ “ນັ່ງຢູ່ຊື່ໆ” ແຕ່ຈະ “ເອົາມາດຕະການຕອບໂຕ້ທີ່ແຂງແກ່ນ ເພື່ອສະໜັບສະໜູນອຳນາດອະທິປະໄຕ ແລະ ຜືນແຜ່ນດິນອັນຄົບຖ້ວນຂອງ ຈີນ ” ໃນຕອນເຊົ້າວັນອັງຄານມື້ນີ້, ເຮືອບິນລົບ ແລະ ກຳປັ່ນລົບຂອງ ຈີນ ໄດ້ເດີນທາງເຂົ້າໄປໃກ້ເສັ້ນແບ່ງແຍກໃນຊ່ອງແຄບ ໄຕ້ຫວັນ, ອີງຕາມແຫຼ່ງຂ່າວທີ່ບໍ່ອອກຊື່ ທີ່ຖືກອ້າງຄຳເວົ້າໂດຍອົງການຂ່າວ ຣອຍເຕີສ໌ ແຫຼ່ງຂ່າວນັ້ນໄດ້ກ່າວວ່າ ເຮືອບິນຂອງ ຈີນ ໄດ້ດຳເນີນການເຄື່ອນໄຫວດ້ານກຸນລະຍຸດ “ທີ່ເປັນການຍຸແຍ່ຫຼາຍ” ໃນການບິນໄປ “ຈຸ” ເສັ້ນແບ່ງແຍກທີ່ບໍ່ເປັນທາງການໄລຍະສັ້ນໆ ແລະ ບິນອ້ອມກັບໄປອີກຟາກນຶ່ງຂອງຊ່ອງແຄບ ອົງການຂ່າວ ຣອຍເຕີສ໌ ໄດ້ກ່າວຕື່ມວ່າ ໄຕ້ຫວັນ ໄດ້ສົ່ງເຮືອບິນອອກໄປເພື່ອຕິດຕາມສະຖານະການດັ່ງກ່າວ ບັນດາເຈົ້າໜ້າທີ່ທຳນຽບຂາວ ໃນວັນຈັນວານນີ້ໄດ້ປະຕິເສດທີ່ຈະຢືນຢັນການຢ້ຽມຢາມຂອງທ່ານນາງ ເພໂລຊີ ແຕ່ໄດ້ຮຽກຮ້ອງ ຈີນ ໃຫ້ຢຸດ ບໍ່ໃຫ້ທຳການຍຸແຍ່ທາງທະຫານໃດໆ ທ່ານ ຈອນ ເຄີບີ, ເຈົ້າໜ້າທີ່ສະພາຄວາມປອດໄພແຫ່ງຊາດຂອງທຳນຽບຂາວ ໄດ້ກ່າວວ່າ “ມັນບໍ່ມີເຫດຜົນສຳລັບປັກກິ່ງ ທີ່ຈະປ່ຽນການຢ້ຽມຢາມທີ່ອາດເປັນໄປໄດ້ທີ່ສອດຄ່ອງກັບນະໂຍບາຍທີ່ມີມາດົນນານຂອງ ສະຫະລັດ ໃຫ້ເປັນວິກິດການຄວາມຂັດແຍ້ງ ຫຼື ໃຊ້ມັນເປັນຂໍ້ອ້າງເພື່ອຂະຫຍາຍກິດຈະການທາງທະຫານທີ່ດຸຮ້າຍຢູ່ໃນ ຫຼື ອ້ອມຊ່ອງແຄບ ໄຕ້ຫວັນ ” ທ່ານ ເຄີບີ ໄດ້ສະແດງຄວາມເປັນຫ່ວງວ່າ ຈີນ ອາດຕອບໂຕ້ດ້ວຍການຍິງລູກສອນໄຟຢູ່ອ້ອມ ໄຕ້ຫວັນ, ດຳເນີນການຊ້ອມລົບຂະໜາດໃຫຍ່, ຫຼືສົ່ງເຮືອບິນຈຳນວນຫຼວງຫຼາຍຂ້າມເສັ້ນແບ່ງແຍກ ຈີນ ຍັງອາດທຳ “ການກ່າວອ້າງທາງກົດໝາຍທີ່ບໍ່ເປັນຈິງ,” ເຊັ່ນການອ້າງວ່າ ຊ່ອງແຄບ ໄຕ້ຫວັນ ບໍ່ແມ່ນເສັ້ນທາງທະເລສາກົນ, ອີງຕາມການກ່າວຂອງທ່ານ